A BIZOTTSÁG 2004/93/EK IRÁNYELVE
(2004. szeptember 21.)
a 76/768/EGK tanácsi irányelv II. és III. mellékletének a műszaki fejlődéshez való igazítása céljából történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok kozmetikai termékekre vonatkozó törvényeinek közelítéséről szóló, 1976. július 27-i 76/768/EGK tanácsi irányelvre (1), és különösen annak 4b. cikkére és 8. cikke (2) bekezdésére,
a kozmetikai termékek és fogyasztóknak szánt nem élelmiszer termékek tudományos bizottságával (KTFNÉTTB - SCCNFP) folytatott konzultációt követően,
mivel:
(1)
A legutóbb a 2003/15/EK európai parlamenti és tanácsi irányelvvel (2) módosított 76/768/EGK irányelv megtiltja a veszélyes anyagok minősítésére, csomagolására és címkézésére vonatkozó törvényi, rendeleti és igazgatási rendelkezések közelítéséről szóló, 1967. június 27-i 67/548/EGK tanácsi irányelv (3) I. melléklete szerint a szaporodásra nézve rákkeltőnek, mutagénnek vagy toxikusnak (CMR) minősített, 1., 2. és 3. kategóriájú anyagok használatát a kozmetikai termékekben, de megengedi a 67/548/EGK irányelv alapján 3. kategóriába sorolt anyagok használatát tekintettel a KTNÉTT (SCCNFP) által végzett értékelésre és jóváhagyásra; a 76/768/EGK irányelv előírja, hogy a Bizottságnak el kell fogadni az e célból szükséges intézkedéseket.
(2)
Amennyiben a 67/548/EGK irányelv I. melléklete szerint 1. és 2. kategóriájú CMR-ként besorolt anyagok egy része még nincs felsorolva a 76/768/EGK irányelv II. mellékletében, akkor szükségszerű bevenni őket abba a mellékletbe. A 67/548/EGK irányelv I. melléklete szerint 3. kategóriájú CMR-ként besorolt anyagokat szintén be kell venni a 76/768/EGK irányelv II. mellékletébe, kivéve ha a KTNÉTT kiértékelte és a kozmetikai termékekben való felhasználásra elfogadhatónak találta őket.
(3)
A 76/768/EGK irányelv III. mellékletének 1. részében felsorolt 1. és 2. kategóriájú CMR-ként minősített anyagokat törölni kell onnan.
(4)
Emiatt a 76/768/EGK irányelvet ennek megfelelően szükséges módosítani.
(5)
Az ebben az irányelvben előírt intézkedések összhangban vannak a Kozmetikai Termékek Állandó Bizottságának véleményével,
ELFOGADTA EZT AZ IRÁNYELVET:
1. cikk
A 76/768/EK irányelv II. melléklete és III. mellékletének 1. része ennek az irányelvnek a mellékletében meghatározott szöveg szerint módosul.
2. cikk
(1) A tagállamok megtesznek minden szükséges intézkedést annak biztosítására, hogy a 3. cikk (1) bekezdésében előrevetített nemzeti rendelkezések hatálybalépését követő 3. hónaptól kezdve a közösségi gyártók vagy a Közösségben letelepedett importőrök ne hozhassanak forgalomba ennek az irányelvnek nem megfelelő kozmetikai termékeket.
(2) A tagállamok megtesznek minden szükséges intézkedést annak biztosítására, hogy az (1) bekezdésben említett termékeket ne adják el vagy értékesítsék a végső fogyasztók felé a 3. cikk (1) bekezdésében előrevetített nemzeti rendelkezések hatálybalépését követő 6 hónapon túl.
3. cikk
(1) A tagállamok legkésőbb 2004. október 1-jéig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az azok és ezen irányelv közötti megfelelést bemutató táblázatot haladéktalanul közlik a Bizottsággal.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetése napján lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2004. szeptember 21-én.